*Ivan Šaško, pomoćni biskup zagrebački*

**Uvod i homilija**

u euharistijsko slavlje Dvadesete nedjelje kroz godinu (B)

povodom 25. obljetnice zajedničkoga slavlja 'Dužijance'

*Zagrebačka prvostolnica, 19. kolovoza 2018., u 10 sati*

Braćo i sestre u Kristu, živome Kruhu za život svijeta!

Naša je zagrebačka prvostolnica danas iznimno lijepa. Ponajprije zbog ljepote slavlja dana Gospodnjega, otajstva Uskrsnuća, kojega smo po vjeri i Božjoj ljubavi i mi dionici. No, tu ljepotu proširuje današnja proslava jubilejske *Dužijance* u Zagrebu. Ona nam je darovana po prisutnosti vjernika, bunjevačkih Hrvata, koji nam dolaze sa sjevera Bačke i iz raznih vojvođanskih mjesta gdje žive Hrvati. S nama su Šokci iz Podunavlja i Srijema, u istome zahvaljivanju Bogu.

U snazi euharistijske povezanosti svima vam prenosim molitveno zajedništvo i blizinu našega nadbiskupa, kardinala Josipa Bozanića, s posebnom čestitkom predvoditelju ovoga hodočašća, biskupu subotičkomu, mons. Ivanu Penzešu, koji slavi 50. obljetnicu svećeništva.

Draga subraćo svećenici, cijenjene sestre redovnice, dragi vjernici, ušli smo u ovo slavlje prepuno svečarskoga ruha, zvuka i slika, a sada ćemo blagosloviti pripremljeno žito; ne bilo koje, nego staru vrstu žita koje se brižno čuva i uzgaja za *Dužijancu*. U toj povezanosti života koji traje i koji se obnavlja vidimo otajstvo svoga vjerničkog života, novosti u Kristu koja je započela krštenjem.

Zazvat ćemo blagoslov i vodom poškropiti žito i nas, u zahvalnosti za dar Duha životvorca koji stvara i preobražava, za dar Sina Božjega, Zrna koje je umrlo za nas i donijelo plodove spasenja, moleći pritom da nam Gospodin oprosti grijehe kojima smo povrijedili Božju ljubav, svoje bližnje i stvoreni svijet.

Pomolimo se.

Gospodine Bože, Stvoritelju svega!

Ti nam po nebeskoj rosi i plodnosti zemlje

neprestano pružaš obilje plodova:

zahvaljujemo premilostivom Tvome veličanstvu

za ovogodišnju žetvu.

Po ovim si darovima,

koje primismo po Tvojoj dobroti,

ispunio nadanja i želje svojih vjernika.

Neka bez kraja hvale Tvoje milosrđe.

te se u prolaznosti zemaljskoga života

tako služe vremenitim dobrima

da uvijek traže dobra vječna.

Spomenom na sveto krštenje

obnovi u nama živi izvor svoje milosti,

obrani nas od svakoga zla duše i tijela

da Tebi čista srca prilazimo

i primimo Tvoje spasenje.

P Kristu Gospodinu našemu.

Amen.

**Homilija**

Liturgijska čitanja: *Izr* 9, 1-6; *Ps* 34, 2-3.10-15;

*Ef* 5, 15-20; *Iv* 6, 51-58

**1.** Prigoda slavlja *Dužijance* predivno se susrela i povezala nas s Božjom riječju, ponajprije s Evanđeljem, dijelom onoga poglavlja Evanđelja po Ivanu koje započinje izvješćem o umnažanju kruha. To Isusovo znamenje pokazuje neobičan smjer razvoja. Naime, od materijalnoga blagovanja umnoženoga kruha, što su ljudi toliko dobro prihvatili da su Isusa željeli zakraljiti, do kruha vječnoga života o kojemu se sluša s nevjericom; od kruha od žita do kruha nebeskoga.

Na razini metafore sve djeluje prihvatljivim. No, Isusov izravan poziv na blagovanje njegova tijela i krvi, kojim se dolazi do vječnoga života, zbunjuje njegove sunarodnjake i odvraća ih, te se osjeća da je to točka razdjelnica na kojoj se odlučuje o vjeri u njega ili o njegovu neprihvaćanju. Tako je do danas. Isus je prihvatljiv kao izniman čovjek, kao širitelj neobičnoga, ali ipak dubokoga nauka, kao promicatelj dostojanstva čovjeka, ali srž njegova otajstva – euharistija – budi prijepore.

Nije teško zamisliti da onomu tko ne vjeruje u otajstvo euharistije Isusove riječi zacijelo zvuče potpuno neprihvatljivo. Kako netko može tražiti od drugih da jedu njegovo tijelo i piju njegovu krv? I kako bi to, naizgled neljudsko postupanje, dovelo do življenja vječnosti? Koliko su puta u povijesti kršćani slušali upravo takve primjedbe i optužbe!

**2.** Bez ulaženja vjerom u te Isusove riječi, one ostaju nerazumljive. Sam je Isus rekao da nitko ne dolazi k njemu, osim onoga koga povuče, koga privuče Otac nebeski.

Te Isusove riječi treba razumijevati u okviru Isusove smrti na križu, a osobito njegova uskrsnuća.

Učenici su nakon uskrsnuća razumjeli na što je mislio, kada je rekao da će za tri dana sagraditi Hram; što je značilo kada je Nikodemu rekao da se treba roditi odozgor, a Samarijanki da daje vodu koja struji za život vječni.

Tako Isus potiče da svatko tko želi razumjeti kako se može blagovati njegovo tijelo, uđe u dinamiku njegova uskrsnuća, jer blagujemo njegovo stvarno, proslavljeno tijelo, nepodvrgnuto vremenskim i prostornim kategorijama.

U tome smislu nismo na razini slike, nego u zbilji, ne u metafori nego u stvarnoj i djelatnoj prisutnosti. Kristovo uskrsno tijelo daje život vječni, njega blagujemo u euharistiji i po njemu živimo, jer samo je Bog vječan i samo je on izvor vječnosti.

**3.** Braćo i sestre, cijela je kršćanska duhovnost vezana uz euharistiju, a euharistija uz blagovanje. Oni koji ne znaju što vjerujemo i ovdje nas vide okupljene oko prostrtoga stola, oko svjetla upaljenih svijeća, u svečanome ruhu, u slušanju, molitvi i pjesmi. Tu je oltar i križ, raspeto Kristovo Tijelo koje upućuje na smrt, ali ponajprije na život. Na žrtvenome stolu kruh i vino, oko njega ljudi sa svojim životima, u istoj vjeri jedni pokraj drugih, jedni s drugima u istome otajstvu Crkve koja blaguje hranu besmrtnosti.

Euharistija nas, u kulturi sukoba kakva se danas promiče, uči kulturi zajedništva koja ne odbacuje čovjeka i zahvaljuje na daru. Ovdje je sažeta kultura pripremanja hrane koja započinje Božjim darom stvaranja, nicanjem i dozrijevanjem plodova po zakonima koje je on uredio. Ako nam to postane previše razumljivim, ako se ne znamo diviti tomu čudu koje susrećemo svakoga dana, previdjet ćemo i čovjeka.

Ovdje doživljavamo povezanost sa zemljom, jer se uvijek hranimo dijelom svijeta. Ovdje unosimo iskustvo svoje povezanosti s drugim ljudima. Ovdje živimo svoju smrtnost i svoju besmrtnost: dok nas pritišće konačnost zemaljskoga, euharistijsko blagovanje svjedoči da ljubav ne prestaje i da je protegnuta u vječnost.

**4.** *Dužijanca*, ta riznica spomena stoljetne baštine, puno govori našoj sadašnjosti. Ove Hrvate koji žive izvan Hrvatske možemo, doduše, vidjeti tek kao jednu skupinu koja dolazi u Zagreb predstaviti se i svratiti pozornost na ljepotu koju čuvaju i na poteškoće koje žive.

S jedne je strane nedvojbeno da zavrjeđuju veću brigu i odgovornost hrvatskih institucija u svim područjima, a s druge, oni su došli proslaviti *Dužijancu* s nama, jer imaju što reći našoj sadašnjosti; jer nam pomažu vidjeti više od izvanjskoga dojma.

Puno je kultura koje zahvaljuju za plodove zemlje i puno je običaja u svijetu u kojima je vidljivo polazište dara. To je općeljudska razina na koju se treba vraćati i koja nadahnjuje temeljnom istinom da živimo od darovanosti. A ta je istina lijek protiv sebičnosti koja razara život pojedinaca, obitelji i naroda. *Dužijanca* polazi od dara, iz kojega se rađa i živi kultura zajedništva.

Puno je žetvenih običaja koji ističu vrijednost žita, ali kršćanstvo i kultura koju ono oblikuje – kao niti jedna druga – živi povezanost dara, zahvalnosti i zajedništva u kruhu koji postaje Kristovim tijelom. Ovdje je prolaznost preobražena u vječnost.

**5.** *Dužijanca* nas uči kako su povezane vjera i kultura; kako otajstvo Krista seže u sve pore našega življenja i vodi u dubinu, da se ne zadržimo na površnosti dojma. U toj nevidljivoj, nutarnjoj snazi, koju ima zrno, susrećemo konačni razlog koji nije svodiv na zemaljsko. Jer, tko previdi zrno, previdjet će i kruh; tko previdi vlat, previdjet će i polje…

Sveti Pavao govori da ne budemo nerazumni, nego da živimo mudro ispunjajući se Duhom Svetim. Zato nas potiče na slavlje i na nutarnju snagu slavlja pišući kršćanima u Efezu i nama danas: *Pjevajte i slavite Gospodina u svom srcu!* Tu je početak svakomu slavlju – u srcu čovjeka, u daru koji je Bog usadio u nas, u otajstvu ljubavi koje živimo u euharistiji.

Ona uvijek ostaje otajstvo, nesvodivo na ljudske razloge, ali je dar svemu što je ljudsko. A dar se prima ili odbija. On gubi svoju ljepotu, ako ga počnemo odvagivati i pokušati ga do kraja objasniti. Jer Božji dar nema objašnjenja, osim u ljubavi. I svatko tko je počeo objašnjavati ljubav, od nje se udaljio. A gdje nema ljubavi i život i slavlje gube svoj smisao.

**6.** Zato vam hvala što ste u mnogočemu danas pred nas i među nas donijeli ljubav, onu koja je vidljiva u velikim i malim znakovima *Dužijance.* Jer, ista je nutarnja snaga kršćanske vjere vidljiva u malenim nitima na motiva narodne nošnje i u kamenju ove prvostolnice; ista je kršćanska ljubav utkana u zvukove naših pjesama i u brigu za bližnje u školstvu, zdravstvu, znanosti, gospodarstvu.

Osim darovanosti, zahvalnosti i kulture zajedništva, *Dužijanca* nas potiče da bolje razmotrimo i tri velika i važna područja naše sadašnjosti: odnos prema prošlosti, odnos prema zemlji i radu, odnos prema Hrvatima izvan Hrvatske. *Dužijanca* nas uči da prošlost, bez obzira što se sve u njoj dogodilo treba svjetlo istine i da, ako prošlost ne susretnemo u istini koja oslobađa, ona će nam se vraćati u neistini koja sputava i zarobljava.

Ako zanemarimo zemlju i vrijednost rada, tražeći ukusne plodove negdje drugdje, prihvatit ćemo muku i blagovati gorak okus nedostojan čovjeka. Ako ne prepoznamo vrijednosti i ljubav koju žive Hrvati izvan Hrvatske; ako ih ne prihvatimo tako da osjete širinu našega hrvatskog doma, odreći ćemo se dijela svoje duše i oslabiti snagu koja je sposobna donijeti nova oduševljenja i nove plodove.

I na kraju, *Dužijanca* nas uči što se može učiniti od malenoga, naizgled bezvrijednoga dara. Ako postoji slika nečega što je ušlo i u naš govor kao nestalno i bez vrijednosti, onda je to slama. A umjetnost *Dužijance* zaustavlja dah dok gledamo što marljive ruke, maštovitost i nadasve ljubav čine od te malenosti. To je vrijedno divljenja: ista nutarnja snaga u vlatima slame i u velebnim umjetničkim djelima!

To je snaga kršćanstva koja se oslanja na Boga i ulaže svoj trud. Takva je kršćanska svetost koju u ovoj prvostolnici odražava osobito blaženi Alojzije Stepinac.

Njegovu zagovoru povjeravamo i ovo vaše hodočašće u zahvalnosti za dar prije svega svojih bližnjih i za kruh vječnoga života koji blagujemo za stolom Gospodnjim.

Amen.